BROJNE manifestacije u okviru "Proljeća u Banjaluci" znatno su povećale popunjenost svih smeštajnih kapaciteta u ovom gradu, a za naredni vikend već je rezervisano 90 odsto smeštaja, saopšteno je iz Gradske uprave.

U Turističkoj organizaciji Banjaluka navode da je organizacija brojnih događaja u gradu zaslužna za ovako veliko interesovanje.

Pročitajte još: Ponuda sa lepotama Srpske na "Beogradskom manifestu"

- Danas je počeo jedan od najvećih festivala vina u regionu “Vinosaur”, dok je za petak na tvrđavi Kastel najavljen koncert najveće jugoslovenske muzičke zvezde Zdravka Čolića, navode iz Turističke organizacije.

Za "Ćevap fest", koji će biti održan od 31. maja do 2. juna, zainteresovani su brojni gosti iz Slovenije, Srbije i Hrvatske.

Pročitajte još: Prikazano 25 mostova na Drini

- Značajan interes zabeležen je za Festival cveća, koji se, takođe, održava ovog vikenda, navodi se u saopštenju.

Sve je veće interesovanje za siti brejk u okviru kojeg Turistička agencija "Kontiki" dovodi turiste iz Beograda na dvodnevni boravak u Banjaluci.

Prema podacima hotelijera, tokom proteklog vikenda popunjenost smeštajnih kapaciteta u Banjaluci bila je 80 odsto, za šta je najviše zaslužna izuzetno dobra posećenost manifestacije "Motofest".

Najveći broj gostiju dolazi iz Srbije i Slovenije, a imajući to u vidu, najveća marketiniška pažnja usmerena je upravo na ove države.

Republika Srpska beleži stalan rast turističkih poseta i broja noćenja, a o tome svedoče poslednji podaci Republičkog zavoda za statistiku, prema kojim je broj dolazaka u prva četiri meseca veći za 3,4 odsto, a broj noćenja za 7,2 odsto u odnosu na isti period prošle godine.

Banjaluka je prošle godine zabeležila veći broj dolazaka turista i noćenja za tri odsto u odnosu na 2017. godinu.







